Konstantin Koltsov, fost jucător profesionist de hochei pe gheaţă din Belarus şi iubitul jucătoarei de tenis Arina Sabalenka, a murit la vârsta de 42 de ani. Decesul a survenit la Miami, conform presei internaţionale.
Koltsov a jucat pentru echipa naţională a Belarusului la Jocurile Olimpice de iarnă din 2002 şi 2010 şi a petrecut părţi din trei sezoane la Pittsburgh Penguins din NHL, între 2002 şi 2006.
Deși inițial s-a spus că este vorba despre un infarct, din cauza unor posibile probleme la inimă, Telegraf.News, o publicație cunoscută din Belarus, susținută de ruși, scrie că un cheag de sânge care s-a format în altă parte a corpului s-a desprins și a ajuns pe un vas de sânge din creier, cauzându-i embolie cerebrală fostului hocheist.
Konstantin Koltsov și Aryna Sabalenka erau împreună din iunie 2021, puțin timp după ce tenismena trecuse printr-o dramă similară. În 2019, sportiva și-a pierdut tatăl pe neașteptate, acesta murind la 43 de ani.
Sabalenka și-a anulat toate antrenamentele și a șters ultimele postări de pe rețelele sociale, fiind o chestiune de ore până când își va anunța retragerea din competiție.
Cel mai probabil, organizatorii o vor înlocui pe Sabalenka cu un "lucky-loser", o jucătoare învinsă în calificări, ceea ce înseamnă o șansă în plus pentru Simona Halep de a avansa în turneu mai departe de turul al doilea.